**A Klauzál tér történelmi rétegei**

**A régmúlt**

Belső- Erzsébetváros, ahol a Klauzál tér is fekszik, a 19. század végén főleg a kispolgári rétegnek adott otthont. A városrész arculatát a kisiparos, kereskedő és szolgáltató réteg, illetve a zsidó lakosság igen magas aránya határozta meg.

Váradi Antal A rég Pest emlékeiből című kötetében meséli: „*Mikor 1873-ban Pestre jöttem, a*

*Belvároson kívül nem mutatott az egész Pest valami megnézni valót... Az a gyér gyep pedig*

*nem a Rákos mezején kezdődött, hanem a mai Kertész utcában, amelyet az ott elterülő*

*kertekről neveztek el így. … A mai Erzsébetváros közepén egy istenverte piszokfészek terült el, az István tér. Tér volt, amennyiben nem vala beépítve, de minden egyéb tekintetben szemétdomb. És erre a helyre álmodta Miklóssy Gyula vidéki színigazgató a maga színházát, a harmadik magyar színházat, mely a fővárosban emelkedett*.”

**A tér kialakítása**

A tér kialakítása már az 1838-as pesti árvíz után felmerült, de megvalósítására 1852-ig kellett várni. A Városi Mérnöki Hivatal ugyanis ekkor rendelte el, hogy Bachmayer József főmérnök vezetése mellett Fuchs Frigyes, Mitterdorfer Ferenc és Vogler József építészek tervei alapján bontsák le a Sommer (ma Nyár) utca északi részének tíz téglalap alakú parcelláján (köztük a Penburgert-saroktelken) elnyúló hét darab hosszúkás kialakítású házat. A bontásra ítélt épületek között volt Domián Ignác olajhűtő nagyiparos 1839-ben átadott emeletes, klasszicista stílusú ingatlanja is, amelyet még ifjabb Zitterbarth Mátyás tervezett.

Bár a bontásokkal és a tereprendezéssel már 1852-ben végeztek a Pest városa által fizetett munkások, a felszabadított nyolcezer négyzetméteres terület nem lett rögtön térszerű. Ez annak köszönhető, hogy egyrészt Szupaty János kereskedő 1870-ben egy tucat földszintes kialakítású, ideiglenesnek szánt fából ácsolt üzleteket és raktárakat állíttatott fel a tér északi szélén, amelyeket Lohr János tervezett, másrészt pedig annak, mert 1872-ben Grandl Ferenc nagykereskedő és érdektársai szintén egy fedett bazárt alakíttattak ki a tér déli és keleti oldalán, amelyek szintén piacként funkcionáltak.

**Cirkuszok**

A téglalap alakú, Stephans Platznak hívott placc vásári jellegét csak növelte, hogy 1870-től rendszeresen itt vert tanyát a Somossy Károly (1837-1902) későbbi orfeum- és varietéigazgató vezette, a német Ernst Jacob Renz (1815-1892) alapította Renz Cirkusz, amely általában 100 artistával és 80 lóval kápráztatta el mindig a nagyérdeműt.

Amennyiben nem volt hely a Nemzeti Színház mellett felállított Beleznay Cirkuszban, akkor Carré Oszkár (1845-1911) német származású cirkuszigazgató is ebben az ideiglenes jellegű építményben lépett fel társulatával. Carré Oszkár Bécs, Köln, Amszterdam, Nagyszeben (ma Sibiu, Románia) és Szatmárnémeti (ma Satu Mare, Románia) után 1871-ben egy fából ácsolt vásári műlovardát alakíttatott ki a tér közepén, amelyet Wieser Gyula elképzelései alapján építettek fel.

**Miklósy Színház**

A lovarda csak egy évig működött a tér közepén, ugyanis 1872. október 30-án pont a porond helyére álmodta meg Miklósy Gyula (1839-1891) színigazgató a harmadik magyar nyelvű színházat, amelyet Ráinits József terve és Nikel Ignác ácsmester munkája alapján lényegében a Városligetben korábban felállított, majd a Sugárút (ma Andrássy út) építése miatt lebontott gyermekszínház Buzzi Bódog építőmester által ideszállított épületének fa és vasváza volt. A hangulatosnak, családiasnak jellemzett 1000 férőhelyes színházba a legjobb vidéki és az akkori Nemzeti Színházzal valamiképpen elégedetlen színészek léptek fel. A társulatnak balettkara is volt, Storch Miksa balettmester vezetésével. 1872. október 30-án Jókai prológusával avatták fel a színházat. 1874. január 4-én egy rosszul épített kémény miatti tűzvészben a színház szinte teljesen megsemmisült. Évek múltán Miklósy így írt erről: *„Ma 13 éve az én valódi nyomorúságom kezdetének. Ma 13 éve, 1874. január 4-én délután két és három óra között gyulladt ki Budapesten az istvántéri Miklósy Színház és vele együtt hamvadt el minden reményem.”* Az épületet 1874. decemberében bontották le.

A színház megsemmisülésének évében, 1874-ben magyarosították a tér elnevezését. A Stephans Platz István tér lett. Ekkor állították fel az első lóvasút állomást is fel a téren, illetve ekkor ültették be a teret japánakácokkal, amelyeket Ilsemann Keresztély kertészmérnök utasításai szerint ültettek el. A lóvasutat 1911-ben váltotta fel a villamos. 1907-ben egyébként a teret Klauzál Gábor (1804-1866) reformkori földművelésügyi-, ipari- és kereskedelmi miniszterről nevezték el.

**Tömegsírok**

A második világháború vége felé a Klauzál tér déli részét tömegsírként használták az 1944-ben létrehozott 70 ezer fősre tervezett gettóba zsúfolt és ott legyilkolt zsidó származású, illetve baloldali gondolkodású emberek. Exhumálásukra 1946 és 1948 között került sor. Az 1956-os forradalom és szabadságharc idején ismét ideiglenes tömegsírként használták a teret. Itt hantolták el az utcai harcok első áldozatát, a Klauzál tér 9. szám alatt lakó Gérecz Attila (1929-1956) költőt is. Két szovjet tankot kilőtt, de egy harmadik orvlövésze leterítette őt, amikor a szürkület leple alatt egy telefonfülkéhez osont volna, hogy felhívja az édesanyját, aki napok óta semmit sem tudott róla.

A téren egyszer, 2009-ben már szerettek volna létrehozni egy emlékhelyet, ám erre végül nem került sor. Íme a határozat eredeti szövege:

„287/2009. (V.22.) számú határozat:

**- A Klauzál téren a gettó halottainak emlékére kialakítandó emlékhely és köztéri alkotás helyszínének jóváhagyásáról -**

Budapest Főváros VII. kerület Erzsébetváros Önkormányzat Képviselő-testülete a gettó halottainak emlékére kialakítandó emlékhely és köztéri alkotás helyszíneként a Klauzál térnek a Nyár utcai kapu mellett baloldalon lévő nagy fa tövében, a szánkózó-domb alján lévő közterültre történő elhelyezésével ***egyetért.”***

**A 2-es villamos**

A tér másik érdekessége, hogy keresztülment rajta a régi 2-es villamos. A járat a Keleti pályaudvar melletti Festetich utcából indult és a másik végállomása a Dózsa György úti MÁV aluljáró angyalföldi oldala volt. A belső-erzsébetvárosi vonalat 1911. október 27-én helyezte üzembe a Budapesti Városi Villamos Vasút (röviden: B.V.V.V.) a Népszínház tér (mai nevén Blaha Lujza tér) és a Király utca között. A Stáhly utca – Gyulay Pál utca – Nyár utca – Klauzál tér – Csányi utcai vágányok a terézvárosi vonalakkal teremtettek összeköttetést.

**Játszóterek**

A téren 1919-ben játszótér nyílt. A Tanácsköztársaság idején a főváros népbiztossága március 25-én rendelkezett a zártkertek és a magánkertek közcélra való felhasználásáról. A rendelkezés kiterjedt a „gazdasági célra igénybe nem vett és játszótérnek alkalmas összes telkek azonnali kinyitására”. A megnyitott kerteket és parkokat (Horváth-kert, Gellérthegy, Városmajor, Marczibányi tér, Vérhalom tér, Szabadság tér, Városliget, Hunyadi tér, Almássy tér, Klauzál tér, Horváth Mihály tér, Mátyás tér, Boráros tér, Népliget) játszóterekké nyilvánították. Játszóterek létesítéséről már 1897-ben alkottak rendeletet, de azok megvalósítása elmaradt.

1969-ben Kecskésné Szabó Ildikó terve alapján a tér minta játszótér lett érdekes játékokkal, szánkózó dombbal, tekepályával, sakkasztalokkal és két labdapályával. A kerületi Polgármesteri Hivatal 1997-ben ismét felújíttatta a teret Hlatky Katalin elképzelései szerint. A téren 2007-ben avatták fel Széri Varga Géza (1951-) az 1848-1849-es forradalom és szabadságharcnak emléket állító lovas szobrát.

***Élelmiszer árusítás téren***

A városok lakosságát, Pestét is, közterületen tanyát vert piacokról látták el élelmiszerekkel. Bár korábban is akartak már fedett piacokat építeni, a technika ezt nem tette lehetővé. A XIX. században elterjedt a vasszerkezetes építési mód, és ez a lehetőség megszülte az új épülettípust, a vásárcsarnokot. A fővárosban összesen 44 piac volt, mind az utcákon, tereken. Konkrétan leginkább a földről folyt az árusítás, néha szekérről, ritkábban faállványról. Ez minden volt csak nem higiénikus. És minden rettentően drága. A tér **északi** oldalán volt a hús, tej és kenyér árusítás, a Dob utca felőli járdán voltak a hentesek, pacalosok, a **nyugati** részen a kertészek és gyümölcsárusok, **délen** a hal, baromfi, tojás és hagymaárusok, a **keleti** részen a sertéshús árusok, kerti és mezei terményárusok.

***Csarnokokról általában***

A csarnoképítés szükségességét először 1860-as években kezdtek emlegetni. A Fővárosi Közmunkák Tanácsa 1889-ben megállapította: *„…a főváros megnövekedése és a mesés fejlődése folytán a modern közszükségleteknek egész sorozata állott elő (…) Ilyen érett közszükségletté vált immár az élelmezési vásárcsarnokok intézményének meghonosítása (…) [melyek azonban] ne a terekre, hanem a házsorba építtessenek.”* Előrelátóak voltak a korabeli városatyák. A város konkrétan 1891. május 13-án döntött a vásárcsarnok rendszer létrehozásáról, egy központi csarnokkal és hét fiók vásárcsarnokkal. Ezekből öt készült el Pesten, ráadásul egyszerre, jelképesen ugyan, de egyszerre is nyitották őket 1897. február 15-én: a központi vásárcsarnok, ez a **I. Vámházkörúti**, a **V. Hold utcai**, a **IV. Hunyadi téri**, a **II. Rákóczi téri** és a miénk, a **III. Klauzál téri**. A csarnokok számozását Matuska Alajosnak köszönhetjük, aki egy 1891-es jelentésében számozta meg a fővárosi vásárcsarnokokat. Alapelképzelés volt, hogy a csarnokok lakóházak között, legyenek bérházzal kombinálva, hogy gazdaságosan lehessen működtetni, legyen a földszintjükön kávéház, vendéglő és üzletek. Végül csak három épült bérházzal együtt, mint a Klauzál téri. A csarnokokat 200-400 áruhelyesre méretezték.

***Csarnok a Klauzál téren***

A Klauzál tér alternatívájaként felmerült a Garay tér és a Károly körút is, mint lehetőség. A Klauzál téri csarnokot a Fővárosi Mérnöki Hivatal tervezte, mégis egyedi lett, mert T alaprajzú, kilenc hajós, de csak a középső három hajót fedték a megszokott bazilikálisan vagyis fallal és ablaksorral megtört félnyeregtető, a szélsőket már shed-tetővel, ami sík vagy íves tetőfelületekkel képzett félnyeregtetők sora. Fűrészfogtetőnek is hívják magyarul. Mivel nem egyéni tervezésről volt szó, nem dönthető el, hogy ki tervezte. Vélhetően ketten vettek részt a tervezésben: Kommer József, Klunzinger Pál. A csarnokok közül határozottan a miénknek van a legeredetibb és legegyénibb belső tere.

1892. február 24-én határozott a főváros arról, hogy a csarnokot az István tér 12. és a mögötte lévő Akácfa utcai telken kell megépíteni. 1893. júliusában készültek el a tervek. Eredetileg 14 lakást,, 3 boltot, 1 vendéglőt és 1 irodát terveztek az épületbe. A lakóház 890m2, a csarnok 3140m2. 1894. június 6-án hagyták jóvá a 510.510 forintos költségvetést.

A vasmunkák a legfontosabbak közé tartoztak a csarnokban, az áruhelyek készítésével

együtt. Ezeket a munkákat olyan vállalkozó cégek nyerték el, melyek a többi csarnoknál is

közreműködtek, A vasszerkezetet a Waagner R. F. cég, az áruhely-berendezéseket pedig a Schlick gyár készítette, a kőműves és elhelyező munkát Felföldy Dániel építőmester végezte. Az épület átadásakor 258 állandó és a 64 ideiglenes árusítóhely volt a csarnokban. A használatbavételi engedélyt 1896. július 16-án adták ki, de az épület hivatalosan csak a következő év, azaz 1897. január 16-án nyílt meg. Itt folyt a pincében télen-nyáron árusítás egyedül és itt volt a tisztított libavásár is.

**Érdekességek**

- Az 1989-ben Gémes József által készített *Vili, a veréb* című egész estés rajzfilm történetének egy része ezen a téren játszódik.

- A Klauzál téri játszótér hintájánál forgatták a *VAN valami furcsa és megmagyarázhatatlan* című 2014-es film nyitójelenetét.

- A Locomotiv GT együttes *Miénk itt a tér* című slágere egyértelműen a Klauzál térről szól.

- A Lóci Játszik zenekar „*Ott mennek a jócsajok*” című dalának klipje is részben itt játszódik.

- Szeder-Szabó Kriszta „*Reggeli dal*” című slágerré vált szerzeményének videoklipjét a Klauzál tér délnyugati szegletében, a Kis Diófa utca és Dob utca sarkán lévő Kisüzem nevű romkocsmában forgatták.

- A Klauzál tér 2 számú ház falán *Kézdy György* 2016-ban felavatott emléktáblája látható, 1988 és 1998 között élt ebben a házban.

- *Brandi Jenő* (1913–1980), az 1936-os berlini olimpián aranyérmes vízilabdacsapat tagja a Klauzál tér 5. szám alatt lakott.

- Itt volt található a legendás *Kádár étkezde* is a Klauzál tér 9 szám alatt. Sajnos már bezárt.

- A Klauzál tér 13. pincéjében volt a *Magyar Reklámszövetség* (MRSZ) 100 férőhelyes klubja.

- A Klauzál tér 16. szám egyik üzlethelyiségét 1948-ban alakíttatta át a *Klauzál téri Református Egyházközösség imateremmé*, amely 1951-ig működött. Több jómódú, magasabb státusú középosztálybeli család is lakott benne (például tehetősebb kereskedők, orvosok, ügyvédek)